Langasems pak jaar se 1ste wedloop | News24
Langasems pak jaar se 1ste wedloop
Die eerste vroue oor die eindstreep van die Flat and Fast-marathon was van links Sandra Meier (derde), Berdine Smit (eerste) en Frances Nel (tweede).
Die heel eerste padwedloop op Griekwaland-Wes se wedloopkalender vir 2017 het die afgelope naweek, op 'n hittige Saterdagoggend (14/01), by Lime Acres plaasgevind en het ook as die streek se marathonkampioenskap gedien.
Bykans 100 deelnemers het die oggend omstreeks 06:00 voor die Lime Acres sport- en ontspanningsklub vir die Lime Acres Flat and Fast-wedloop aangetree, wat deur Finlime Harriers aangebied is.
Geen atleet kon op die dag daarin slaag om die kwalifiserende maatstaf vir die Suid-Afrikaanse marathonkampioenskap – wat op 9 April in Durban plaasvind – te haal nie.
Ten spyte daarvan was daar allermins 'n gebrek aan kompetisiegees onder die deelnemers.
Glynn Fly het die mansmarathon (42,2 km) in 'n tyd van 03:06:31 gewen.
Hy is gevolg deur Moses Thole (03:15:22) en Joby Taylor (03:25:21).
In die vrouewedloop het Berdine Smit in 'n tyd van 03:50:57 geseëvier.
Tweede oor die lyn was Frances Nel. Haar wedloopstrategie, om die eerste helfte van die wedloop veel stadiger as die tweede te hardloop, het duidelik vrugte afgewerp.
Sy het die wedloop in 'n tyd van 04:38:34 voltooi en is gevolg deur Sandra Meier in 'n tyd van 04:41:00.
Pule Botsane (01:14:35) en Chantal de Beer (01:42:26) was onderskeidelik die wenners van die mans- en vroue-halfmarathon.
Atletiek Griekwaland-Wes het die naweek 'n revolusionêre nuwe tydhou-skyfie bekend gestel wat aan atlete se skoene vasgemaak word en help om atlete se tye te meet wanneer hulle by die eindstreep oor 'n tydhou-mat beweeg.
Volgens Ferdie Nel, voorsitter van die provinsiale atletiekliggaam, word die skyfies reeds 'n geruime tyd deur 'n ander provinsiale atletiekliggaam, Atletiek Suid-Westelike Distrikte, gebruik, met nog provinsies wat kan volg.